ঝিনাইদহ প্রতিনিধিঃ ঝিনাইদহের শৈলকুপা উপজেলার কাতলাগাড়ি বাজারে পানি উন্নয়নবোর্ডের প্রধান সেচখাল দখল হয়ে যাচ্ছে। খালের জায়গা দখল, পরে ঘর নির্মানের ক্যাটাগরির উপর নিভর্র করে দখলকৃত জায়গা বিক্রি করা হচ্ছে। কাতলাগাড়ী নতুন বাজারের প্রধান সেচখালে ভিতর পাশে দু’শতাধিক অস্থায়ী দোকানপাট তোলা হয়েছে। এ ছাড়াও প্রধান সেচখাল জুড়ে খুলুমবাড়িয়া, শহীদনগর, লাঙ্গলবাঁধসহ বেশ কিছু এলাকায় গড়ে উঠেছে গ্রাম্য হাটবাজার। ফলে বদলে যাচ্ছে পানি উন্নয়নবোর্ডের সেচখালের মাত্রচিত্র। শৈলকুপা পাউবোর কতিপয় অসাধু কর্মকর্তা কর্মচারী এই দখল বানিজ্যের সাথে জড়িত বলে তথ্য পাওয়া গেছে। এ সব সরকারী জায়গায় মার্কেট তৈরির জন্য ১০ থেকে ৫০ হাজার টাকা আদায় করা হচ্ছে। সরেজমিন দেখা গেছে, লাঙ্গলবাঁধ বাজারের স্থাপনা বন্ধের পর কাতলাগাড়ী নতুন বাজারের দুই ব্যবসায়ী পাকা বিল্ডিং তৈরী করে। খবর পেয়ে পাউবো কর্মকর্তা বাপ্পী বিশ্বাস উক্ত কাজ বন্ধের নির্দেশ দেন। এছাড়া চরপাড়া খুলুমবাড়িয়া, শহীদনগর, লাঙ্গলবাঁধসহ উপজেলার বিভিন্ন হাটবাজাসংলগ্ন সেচখালগুলিও একইভাবে দখল হচ্ছে। এতে পানি প্রবাহবাধগ্রস্থ এবং ময়লা আবর্জনার স্তুপ জমে দিনে দিনে খাল ভরাট হচ্ছে। এ ব্যাপারে শৈলকুপা পানি উন্নয়নবোর্ডের শাখা কর্মকর্তা বাপ্পী বিশ্বাস জানান, অভিযোগ পেয়ে কাতলাগাড়ী বাজারে সদ্য নির্মিত পাকা স্থাপনা বন্ধের নির্দেশ দেওয়া হয়েছে। এছাড়াও খুলুমবাড়ীয়া, বানুগঞ্জ, লাঙ্গলবাঁধসহ বিভিন্ন এলাকার সেচখালের ভিতর নির্মিত অবৈধ স্থাপনা উচ্ছেদে খুব শিঘ্রই অভিযান চালানো হবে।